ยอดเคลียร์นาโนไฟแนนซ์พุ่ง
แบงก์ชาติเผยไตรมาส 2 ปีนี้ ยอดร้องเรียนสินเชื่อนาโนไฟแนนซ์-ปรึกษาเรื่องพันธบัตรมากสุด
5 ต.ค. 2558

แบงก์ชาติเผยไตรมาส 2 ปีนี้ ยอดร้องเรียนสินเชื่อนาโนไฟแนนซ์-ปรึกษาเรื่องพันธบัตรมากสุด 
ศูนย์คุ้มครองผู้ใช้บริการทางการเงิน (ศคง.) ธนาคารแห่งประเทศไทย (ธปท.) รายงานว่า ช่วงไตรมาส 2 ปีนี้ มีการให้ข้อมูล คำปรึกษา และรับเรื่องร้องเรียนที่ถูกบันทึกในระบบ 14,027 รายการ จากเรื่องทั้งหมด 19,010 รายการ ซึ่งในจำนวนนี้พบว่า 93.9% หรือ 13,175 รายการ เป็นเรื่องเกี่ยวกับบริการทางการเงิน โดยเฉพาะสินเชื่อนาโนไฟแนนซ์ที่ให้กู้ต่อรายไม่เกิน 1 แสนบาท ดอกเบี้ยไม่เกิน 36% ตามนโยบายของรัฐบาล 
นอกจากนี้ พบว่าส่วนใหญ่ยังเป็นการให้ข้อมูลและคำปรึกษาเรื่องพันธบัตรและตราสารหนี้ที่มักสอบถามเกี่ยวกับใบรับรองการหักภาษี ณ ที่จ่ายของดอกเบี้ยพันธบัตร และการออกจำหน่ายพันธบัตรในครั้งต่อไป รวมทั้งปัญหาเครดิตบูโรเกี่ยวกับวิธีการตรวจสอบข้อมูลเครดิต และการลบข้อมูลประวัติในเครดิตบูโร เป็นต้น 
สำหรับการให้คำปรึกษา รับเรื่องร้องเรียน และรับแจ้งเบาะแสเกี่ยวกับภัยทางการเงินในไตรมาสดังกล่าวมีเพียง 171 รายการ ลดลงจากไตรมาสก่อน 13.6% ส่วนใหญ่เป็นภัยจากการหลอกลวงทางโทรศัพท์มากที่สุด โดยมิจฉาชีพมักอ้างว่าเป็นเจ้าหน้าที่ของ ธปท. หรือสถาบันการเงินต่างๆ แล้วขออายัดบัญชีเงินฝาก เนื่องจากสงสัยว่าบัญชีจะเกี่ยวข้องกับการค้ายาเสพติด หรืออ้างว่ามีหนี้บัตรเครดิตที่ค้างชำระ รองลงมาเป็นเรื่องบัตรอิเล็กทรอนิกส์ที่ถูกบุคคลอื่นนำไปใช้งาน ส่วนใหญ่เกิดจากบัตรหายหรือถูกบุคคลอื่นนำไปซื้อสินค้า รวมถึงการหลอกลวงผ่านอีเมล เฟซบุ๊ก และโซเชียลมีเดีย 
ขณะที่การร้องเรียนทางการเงินมี 525 รายการ หรือคิดเป็น 3.7% ส่วนการร้องเรียนด้านเงินให้สินเชื่อมีเพียง 176 รายการ ลดลงจากไตรมาสก่อน 11.5% โดยเรื่องร้องเรียนมากที่สุด 3 ลำดับแรก คือ การคำนวณดอกเบี้ย เงินต้นไม่ถูกต้อง รวมถึงรีไฟแนนซ์และไถ่ถอนหลักประกันล่าช้า การปฏิเสธสินเชื่อโดยไม่แจ้งเหตุผล รวมทั้งการร้องเรียนพฤติกรรมเจ้าหน้าที่สถาบันการเงิน และการทวงหนี้ของบริษัทเอาต์ซอสไม่เหมาะสม
นอกจากนี้ การร้องเรียนด้านเงินฝากเพิ่มขึ้นเล็กน้อยจากไตรมาสก่อน จากปัญหาการกดเงินผ่านตู้เอทีเอ็ม เช่น ถอนแล้วไม่ได้เงิน หรือได้เงินไม่ครบ หรือถูกถอนเงินโดยบุคคลอื่น ขณะที่การร้องเรียนเรื่องการขายพ่วงมีเพียง  40 รายการ เพิ่มขึ้นเล็กน้อย ส่วนใหญ่เป็นปัญหาการบังคับซื้อประกันร่วมกับเงินฝาก 
ขณะที่ด้านการขอความอนุเคราะห์จากผู้ให้บริการทางการเงินมี 206 รายการ ส่วนใหญ่ยังเป็นเรื่องขอปรับปรุงโครงสร้างหนี้บัตรเครดิตและสินเชื่อส่วนบุคคล สอบถามเรื่องปัญหาธนบัตรเกี่ยวกับวิธีการและสถานที่รับแลกธนบัตรชำรุด และเรื่องอื่นๆ เช่น การติดตามความคืบหน้าเรื่องร้องเรียน การขอข้อมูลภายใน ธปท. การขอข้อมูลเกี่ยวกับสถาบันการเงิน และบริการทางการเงินของบริษัทที่ไม่อยู่ภายใต้การกำกับดูแลของ ธปท.